text: Medier: Regeringen vil hæve krav til gymnasier og afskaffe 10. klasse
  Ifølge medier skal man have gennemsnit på seks i grundskole for at være sikret optagelse på alment gymnasium.
  Fremover skal det kræve et karaktergennemsnit på seks i stedet for fem at blive optaget på alment gymnasium.Det er et af elementerne i regeringens ungdomsuddannelsesudspil, som bliver præsenteret tirsdag, erfarer TV 2 og Berlingske.
  Regeringen vil samtidig afskaffe 10. klasse, som vi kender den, skriver mediet.
  TV 2 erfarer, at elever, der ikke klarer adgangskravet til alment gymnasium, vil have mulighed for at begynde på uddannelsen alligevel, såfremt de består en optagelsesprøve.
  Gymnasielærernes Fagforening har udarbejdet en analyse af konsekvenserne ved at hæve karakterkravet fra fem til seks for alment gymnasium.
  Hvis man ser geografisk på det, ville 13 procent af de elever fra Region Hovedstaden, der begyndte i almengymnasiet sidste år, blive ramt af det højere karakterkrav.
  I Region Nordjylland ville det samme være gældende for 18 procent.
  Ifølge analysen vil 18 procent af drengene ikke kunne klare et karakterkrav på seks, mens det samme er gældende for 13 procent af pigerne.
  I forhold til 10. klasse lægger regeringen ifølge TV 2 op til, at 10. klasse fortsat kan tages på efterskoler.
  Den specialundervisning, som i dag bliver tilbudt i 10. klasse, vil blive bevaret.
  Børne- og undervisningsminister Mattias Tesfaye (S) meddelte i sidste uge, at regeringen vil afsætte to milliarder kroner årligt til en ny erhvervs- og professionsrettet uddannelse, som skal erstatte hf og kaldes epx.
  Den nye gymnasieuddannelse skal tage tre år og have et lavere karakterkrav end de andre gymnasieuddannelser, hvilket regeringen tirsdag vil præsentere i sin helhed på et pressemøde i Roskilde.
  Unge skal kunne tage den nye uddannelse fra 2030.
  Der er færre og færre unge, der søger en ren erhvervsuddannelse efter grundskolen.
  Regeringen vil oprette 87 uddannelsessteder til den nye epx-uddannelse.
  Her vil adgangskravet ifølge TV 2 være et karaktergennemsnit i grundskolen på to for at komme ind.